《雨中同岑华侍御至天竺即景》
清代·查有新

一峰收云入，一峰放云出。一峰云不流，雨丝抽乙乙。

幸际天骤阴，山路较清谧。不然宝马车，十里纷填溢。

入门礼大士，绕栋香烟密。长老拙言词，大逊舍利佛。

侍御具辩才，颇似维摩诘。不著文字禅，慧力更无匹。

流连云树间，心意同閒逸。尘事未能祛，归舟遂迅发。

作者简介：有新，字铭三，号春园，海宁人。贡生。就职州判有《春园吟稿》。诗话：海宁查氏，自初白查浦后代，有诗人春园，渊源家学不失矩矱。集中《和陶饮酒二十首》，自寓生平，尤见冲澹之趣。